An nebeut  merc'hed all ne lavaront netra. A-boan ma sellont outi. Boaz int, ha graet he deus bet evelto. Lod o deus bet tapet gwashoc'h egeti, kalz gwashoc'h. Ne lavar netra ha mont d'en em lakaat ouzh peul ur gouloù-straed ne ya en-dro nemet a frapadoù. Ha gortoz. Yen eo dezhi, endeo. Tost eo dezhi kaout c'hoant ma teufe unan da gas anezhi d'ur gambr. Tommerezh a vefe sur a-walc'h, tommet e vefe gant unan eus al loened-se 'mod all. Alies e chome lod merc'hed an noz-pad o c'hortoz, lod aet kozh, ne oant ket gwall  vrav. Met hi a oa yaouank c'hoazh. Seul goshoc'h al loen seul vuioc'h e felle dezhañ bezañ gant ur yaouankizenn.